Молика

**Молика** или **македонски бор** () — вид борово дрво што вирее по планините во Македонија. Може да се најде и во делови од Бугарија, Албанија, Србија, Црна Гора и во мали предели во Егејска Македонија, обично на (600-) 1.000-2.200 m надморска височина. Честопати ја достигнува алпската шумска граница во оваа област. Растат 35 - 40 m во височина, со пречник на трупот од 1,5 m. Височината на дрвото значително се намалува кога е во горниот дел на или над шумската граница па може да има и големина на грмушка.

Меѓу боровите се класификува како „бел бор“ (Pinus Strobus). Листовите (игличките) стојат во фасцикли (снопови) од пет, со менлива обвивка. Долги се од 6 - 11 cm. Шишарките на моликата во должина се од 8 - 16 cm, а понекогаш достигнуваат и до 20 cm. Семињата се долги 6 - 7 mm со крилца од 2 cm кои можат летаат со ветрот, но нив најчесто ги разнесува птицата лешникарка.

Моликата е многу отпорна на големи студови, дури и до -45&nbsp;°C, како и на изложеност на ветер.

Моликата е едно од највредните зимзелени дрвја на Балканскиот Полуостров. Нејзиното дрво е високо ценето во градежништвото, производството на мебел, резбањето и изработката на буриња. Ова дрво е исклучително добро во прилагодување на суровите планински климатски услови, што го прави особено соодветно на пошумување на висок терен за заштита од ерозија. Месното население ја користи смолата од моликите за да лечи рани, за лекување на зарази на белите дробови, кожата и стомакот, проширени вени и други заболувања.

Како и други европски и азиски бели борови, моликата е мошне отпорна на габичното заболување *Cronartium ribicola*. Заболувањето било случајно пренесено во Северна Америка, каде направило пустош по автохтоните северноамерикански бели борови (на пр. Вејмутов бор, шеќерен бор, белокорест бор) во многу области. Моликата е од големо значење во истражувањата за вкрстување и генетска модификација за создавање на отпорност од габи кај овие дрва.

## Распространетост
[мини|лево|150px|Моликова шума во [Маљовица, Рила]]
Во Бугарија може да се најде во шумите на Рила, Пирин, Западни Родопи, Средна Стара планина, Славјанка и Витоша, при надморска височина од 1.400 до 2.100 метри. Во Пирин Молика зазема 23,4% од зашумена површина на паркот.

Моликата е натурализирана во Пункахарју во источна Финска.

Таа е исто така позната и како украсно дрво по паркови и големи градини, давајќи постојан и бавен раст на најразлични терени. 

### Пелистер
[мини|десно|300п|Моликова шума, [Пелистер]]
Моликата е симбол на националниот парк Пелистер на планината Баба кај Битола. Таму моликовите шуми се издвоени во две заедници: моликови шуми со папрат (*Pteridio pinetum peucis*) и моликови шуми со боровинка (*Murtila Pinetum peuces*).

На 2 јули 1839 година, познатиот ботаничар Август Гризебах, на падините на Пелистер ја открил моликата, ја класифицирал како специфичен растителен вид, карактеристичен за Балканот, најкомпактно застапен на Пелистер.

## Галерија

Податотека:Pinus peuce Habitus BotGardBln0906.jpg|Култивиран примерок, Берлински Ботанички градини
Податотека:Pinus peuce cones.jpg|Игли и шишарки
Податотека:Pinus peuce young female cone - Keila.jpg|Млада женска шишарка


## Наводи

## Надворешни врски

* НАЦИОНАЛЕН ПАРК „ПЕЛИСТЕР“ - Молика  
* Податотека на голосеменици - Молика (''Pinus peuce'') 

Категорија:Бор (род)
Категорија:Флора на Македонија
Категорија:Баба (планина)
Категорија:Речиси загрозени видови според МСЗП